OGRES FORUMA
DIBINĀŠANAS MANIFESTS
Mūsu mērķis ir vērtības, kuras nav nopērkamas par naudu.
Mēs vēlamies dzīvot saskanīgā dabas, kultūrvēsturiskās tradīcijas un modernas attīstības vidē. Mēs gribam, lai Ogre ir pilsēta – personība, pilsēta ar savu dvēseli, ar savu seju. Mēs esam par atklāti apspriestiem un atbildīgiem lēmumiem savas pilsētas attīstībā. 
Savos pilsētas pirmsākumos, XX gadsimta 20. un 30. tajos gados Ogre bija Latvijas arhitektūras un dabas vienotības pērle. Mežaparka apbūve, veselīgs un sportisks dzīvesveids, pilsēta mežā, labiekārtotas peldvietas – tas bija Ogres stils, tā bija Ogres vērtība. (Veselīgs dzīvesveids, slavenās peldvietas) Šī pilsētas identitātes zīme simboliski ir attēlota arī Ogres ģerbonī ar trīs priedēm. 
Padomju laikos sākās Ogres pilsētvidi kropļojošs sociālisma uzvaras gājiens. Mēs priecājāmies, ka Latvijas neatkarības atgūšana to apturēja. Mēs redzējām, ka postošais sociālisms par laimi daudz ko vēl ir atstājis neskartu. Diemžēl tikai ar novēlošanos ieraudzījām, ka Latvijā vienlaicīgi ar brīvību savu tālāk postošo gājienu ir uzsācis mežonīgais kapitālisms. Vides attīstību bieži vien nosaka nevis brīvais tirgus ar piedāvājuma kvalitāti, bet gan prasme pa kluso par „sviestmaizi” privatizēt pašvaldību un valsts īpašumus. Nekontrolētas savtīgās intereses un korupcija ir graujoša vides attīstībai. Ogre katru gadu neatgriezeniski zaudē daļu no sava kultūrvēsturiskā mantojuma. Postošā attieksme pret dabas resursiem draud ar ironisku secinājumu, ka drīz Ogrē vairs būs palicis tieši tik priežu, cik to ir pilsētas ģerbonī – trīs. 
Mēs nekādā gadījumā neesam pret attīstību. Mēs gribam mācīties no citu kļūdām. Attīstītās Eiropas valstis nožēlo, ka industriālisma laikā pieļāva tās vidi graujošās tendences, kas pie mums norit patlaban. Tagad ir informācijas sabiedrības un globalizācijas laikmets, kas jo vairāk prasa apzināties savu identitāti un kultūrvēsturiskās vērtības. 
Mēs respektējam, ka ogrēniešiem var būt dažādi priekšstati par „sakārtotu vidi”. Tieši tāpēc mēs gribam rosināt informācijas apmaiņu un diskusiju. Mēs esam par atklātiem un atbildīgiem lēmumiem. 
Mūsu domu un rīcības mērķis ir Ogres pilsētas vīzija, kur modernās attīstības tendences norisinās saskaņā ar dabu un kultūrvēsturisko tradīciju. Mēs aicinām piedalīties gan iedzimtos ogrēniešus un ieceļotājus, gan dažādu nozaru speciālistus un uzņēmējus, gan valsts un pašvaldību, gan sabiedrisko organizāciju pārstāvjus.

Nāc, pievienojies, esi Ogres patriots!
Ogrē, 2007. gada 2. martā

